*A határozati javaslat elfogadásához*

***egyszerű***  *többség szükséges,*

*az előterjesztés* ***nyilvános ülésen tárgyalható****!*

*38. számú előterjesztés*

Bátaszék Város Önkormányzata Képviselő-testületének 2017. március 1-jén,

16,00 órakor megtartandó ülésére

*Bátaszék Város Önkormányzata 2017. évi költségvetésének elfogadása*

|  |
| --- |
| **Előterjesztő:** Dr. Bozsolik Róbert polgármester    **Készítette:** Mórocz Zoltán pénzügyi irodavezető  **Törvényességi ellenőrzést végezte:** Kondriczné dr. Varga Erzsébet jegyző  **Tárgyalja:**  Pénzügyi és Gazdasági Bizottság: 2017. 02. 28.  Szociális Bizottság: 2017. 02. 28.  KOIS Bizottság: 2017. 02. 27. |

**Tisztelt Képviselő-testület!**

Az államháztartásról szóló 2011. évi CXCV. törvény (a továbbiakban: Áht.) 24. § (3) bekezdése szerint ***„A jegyző által a***[***(2) bekezdés***](https://www.opten.hu/optijus/lawtext/175837#sid165376)***szerint előkészített költségvetési rendelet-tervezetet a polgármester február 15-éig ………….nyújtja be a képviselő-testületnek.”***

A költségvetési rendelet elfogadásának végső határideje március 15-e, mivel az Áht. 25. § (1) bekezdése szerint ***„Ha a költségvetési rendeletet a képviselő-testület a költségvetési évben legkésőbb március 15-ig nem fogadta el, az átmeneti gazdálkodásról rendeletet alkot………”***

A képviselő-testület és szervei szervezeti és működési szabályzatáról szóló 2/2011.(II.1.) önk.-i rendelet 43. § (2) bekezdése szerint ***„A költségvetési rendelet elfogadása két fordulóban történik.”***

Ugyancsak fontos, hogy Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 111. § (4) bekezdése szerint ***„A költségvetési rendeletben működési hiány nem tervezhető***.”. Az Áht. 23. § (4) bekezdése szerint „***A Mötv. 111. § (4) bekezdésének alkalmazásában működési hiányon a (2) bekezdés e) pontja szerinti külső finanszírozású működési célú költségvetési hiányt kell érteni.”***

**A KORMÁNYZAT GAZDASÁGPOLITIKÁJÁNAK FŐ VONÁSAI, AZ ÁLLAMHÁZTARTÁS ALAKULÁSA 2017. ÉVBEN**

A Kormányzat gazdaságpolitikájának egyik legfontosabb célja az államadósság további csökkentése, a GDP-arányos költségvetési hiány tartósan 3% alatti tartása, a foglalkoztatás bővítése, a versenyképesség javítása és a kiegyensúlyozott gazdasági növekedés biztosítása. Ennek érdekében a Kormány 2010 óta jelentős strukturális átalakításokat hajtott végre, többek között a munkaerőpiac, a nyugdíjrendszer, az adórendszer, az oktatás és a közigazgatás területén. Ezekre az eredményekre támaszkodva és ezeket a továbbiakban is szem előtt tartva készült el a 2017. évi költségvetési törvényjavaslat. Az eredmények azt mutatják, hogy a költségvetési és pénzügyi egyensúly helyreállítására, az államadósság csökkentésére, valamint a munkaerőpiac keresleti és kínálati alkalmazkodására, a gazdasági növekedés újraindítására irányuló törekvések már meghozták az elvárt pozitív fordulatot. Az elért költségvetési eredmények jelentőségét bizonyítja, hogy Magyarország 2013 júniusában kikerült a 2004 óta fennálló túlzottdeficit-eljárás alól. A makrogazdasági egyensúly helyreállításában bekövetkezett eredményeket pedig jelzi, hogy 2016 tavaszán az Európai Bizottság úgy értékelte, hogy **immáron nem áll fenn makrogazdasági egyensúlytalanság hazánkban**. A Kormány fenntartható költségvetési pályát biztosító gazdaságpolitikáját a pénzügyi piacok is egyre inkább elismerik. Ennek kézzelfogható jele, hogy az államadósság finanszírozási költsége számottevően csökkent, és az állampapírhozamok is rekord alacsony szintre süllyedtek az elmúlt időszakban. A hosszú távon is sikeres gazdaságokat nemcsak az jellemzi, hogy viszonylag alacsony vagy határozottan csökkenő mértékű az államadósság GDP-hez viszonyított aránya, hanem az is, hogy a magánszektor adóssága is egészséges szinten alakul. A fegyelmezett fiskális politika, a külső egyensúly jelentős javulása, az állam és a háztartások eladósodottságának mérséklődése mind hozzájárultak ahhoz, hogy a magyar gazdaság immár fenntartható növekedési pályára állt, és az ország sérülékenysége folyamatosan csökken. Összességében 2014-ben 3,7%-kal, majd 2015-ben 2,9%-kal nőtt a GDP reálértéke. Bár 2016-ban a növekedés ütemének enyhe mérséklődése várható, ennek hátterében elsősorban az EU-transzferek lehívásának természetes ciklikussága húzódik meg. Ugyanakkor 2017-től kezdődően ismét tartósan magas GDP-bővülés prognosztizálható. A növekedéshez nagymértékben hozzájárul a lakosság rendelkezésre álló jövedelmének emelkedése, ami élénkíti a fogyasztást. A következő években a fogyasztás további növekedése várható, amit a kormányzat intézkedései is nagymértékben támogatnak (például az internet és az alapvető élelmiszerek áfakulcsának a csökkentése, a családi adókedvezmény további növekedése). Emellett a tovább javuló jövedelmi és munkaerőpiaci folyamatokkal párhuzamosan folytatódik a háztartások fogyasztásának stabil és fenntartható bővülése.

2016-tól a **beruházások alakulásához a versenyszféra fejlesztései várhatóan pozitívan fognak hozzájárulni**. A nagyvállalatok tekintetében az elmúlt időszakban bejelentett fejlesztések fokozatos felfutása várható, a kis- és középvállalkozások beruházási aktivitására pedig az alacsony hozamkörnyezet és a kedvező üzleti klíma mellett ösztönzően hat a Magyar Nemzeti Bank kifejezetten beruházásfókuszú hitelprogramja. Ezen túlmenően a Családi Otthonteremtési Kedvezmény kiterjesztése, a Nemzeti Otthonteremtési Közösségek létrehozása, valamint a kedvezményes 5%-os lakásáfa bevezetése jelentős lökést ad majd az ingatlanpiacnak és az építőiparnak is. Mindezek eredményeként Magyarország beruházási rátája továbbra is stabilan 20% felett alakul majd, ami azért is kedvező, mert a folyamatos fejlesztések hosszú távon is támogatják a gazdaság növekedését.

A külpiaci kereslet élénkülését is tükrözve a feldolgozóipari termelés és a kivitel dinamikája is kiváló volt 2015-ben. Ebben jelentős szerepet játszott a járműgyártás, valamint a hozzá kapcsolódó beszállítói hálózat folyamatosan bővülő kibocsátása. A **kedvező külkereskedelmi folyamatok** várhatóan 2016-ot követően is fennmaradnak, részben a már elhatározott új kapacitásbővítéseknek köszönhetően. Az ipar és a külkereskedelem folyamatos élénkülését az Irinyi Jánosról elnevezett iparstratégia célkitűzései is nagymértékben támogatják. A Munkahelyvédelmi Akciónak, a közfoglalkoztatási programok kiterjesztésének és a munkaalapú társadalom megteremtése érdekében hozott egyéb intézkedéseknek köszönhetően pozitív tendencia figyelhető meg a munkaerőpiacon. Ezt jól szemlélteti, hogy a foglalkoztatottak száma jelentősen meghaladja a válság előtti szintet, miközben a **munkanélküliségi ráta is folyamatosan csökken**. A gazdaság tartós és stabil növekedése a foglalkoztatásra is kedvezően hat, emiatt az elkövetkező években is kedvező munkaerőpiaci folyamatok várhatóak. A kiegyensúlyozott gazdasági növekedés alacsony fogyasztói áremelkedéssel párosul, ami kiszámítható környezetet teremt a gazdasági szereplők számára. A 2015. évet nulla százalék körüli árdinamika jellemezte, főként az Európa-szerte tapasztalt alacsony inflációs környezet és az olajárcsökkenés eredményeként. Összességében az elmúlt évek tapasztalatai alapján kijelenthető, hogy a magyar gazdaságot a korábbinál alacsonyabb inflációs folyamatok jellemzik. Ez a fejlemény a várakozásokba beépülve középtávon is kedvezően hat. Emellett várható, hogy az olajár hosszabb ideig elmarad a korábbi években tapasztalt magas szinttől, ami meghatározó mértékben hat a hazai fogyasztói árak alakulására is a következő időszakban.

**Az államháztartás céljai és keretei**

**1. Költségvetés-politikai keretek**

A 2017. évet jellemző költségvetési politika a már megkezdett utat követi.

A Kormány gazdaságpolitikáját szem előtt tartva a 2017. évi főbb célkitűzések a következők:

− az otthonteremtési program felfutása, − **az alapvető élelmiszerekre rakódó adóteher jelentős mérséklése,**

− a családok adóterheinek további csökkentése a **családi adókedvezmény mértékének növelésén** keresztül,

− a **közmunkaprogram folytatása** a „segély helyett munkát”-elv érvényesítésének megfelelően,

− a nyugdíjkiadások és egyes jövedelempótló ellátások reálértékének megőrzése,

− a pedagógus-életpálya, illetve a rendvédelmi és honvédelmi életpálya folytatása, az egészségügyi, **a szociális**, a felsőoktatási **és kulturális területen megszülető bérintézkedések finanszírozása,**

− a 2016. év második felében bevezetésre kerül az állami tisztviselői életpálya a kormányhivatalok járási (fővárosi kerületi) hivatalainál, majd 2017. január 1. napjától a fővárosi és megyei kormányhivataloknál is,

− 2017-ben a költségvetés számol a Nemzeti Adó- és Vámhivatal foglalkoztatottjainak béremelésével is,

− a jövő évben a költségvetés **jelentős összeget tartalmaz a hazai forrásból megvalósuló beruházásokra, fejlesztésekre**, melyeket részletesen az általános indokolás melléklete mutat be,

− **az európai uniós programoknál a maximális ütemű forrásfelhasználás prioritásként jelenik meg,** azért, hogy a fejlesztési források a kedvezményezettek számára minél hamarabb elérhetővé váljanak,

− közlekedési fejlesztések és **karbantartási többletek, energetikai beruházások finanszírozása**,

− a vidéki nagyvárosokat modernizáló, versenyképességet, kulturális vonzerőt növelő és életminőséget javító Modern Városok Program fejlesztéseinek végrehajtása,

− felsőoktatási, **kulturális, köznevelési és sportberuházások, nemzetstratégiai gazdaságfejlesztési támogatások,**

− az online pénztárgépek kötelező használata II. üteméhez kapcsolódó, a bankkártya elfogadóhelyek számának növeléséhez kapcsolódó, valamint az elektronikus számlarendszer bevezetése révén további gazdaságfehérítés elősegítése,

− a pénzügyi szervezetek különadójának csökkentése, a hitelintézeti járadék megszüntetése által a hitelezés bővítésének elősegítése.

**2. Egyensúlyos költségvetés**

Az elmúlt években rendre 3% alatti uniós módszertan szerinti hiánnyal zárt a költségvetés. Ezen túlmenően az elsődleges, vagyis a kamatkiadások nélküli egyenleget az elmúlt években a többlet jellemezte. Európai uniós összehasonlításban az Európai Unió Statisztikai Hatósága (Eurostat) által kiadott adatok alapján három év átlagában hazánk az elsődleges egyenleget tekintve a második helyet érte el. 2017-ben az elsődleges egyenleg továbbra is szufficites lesz. Ugyanakkor a Kormány célja, hogy az állam hiány nélkül működjön, a közszolgáltatások - honvédelem, oktatás, egészségügy, környezetvédelem stb. - költségét hitelek felvétele nélkül, a működési bevételekből tudja finanszírozni. A nulla százalékos működési hiányt úgy kell elérni 2017-ben, hogy a munkahelyek számának gyarapodását lehetővé tevő fejlesztésekre a források biztosítva legyenek, ezáltal a GDP növekedése a 3% körüli tartományban maradjon.

**3. A Kormány által prioritásként kezelt, a 2017. évi főbb célterületek és a legfontosabb változások az alábbiak:**

1. Családok helyzetének javítása
2. Munkahelyteremtés, rászorulók támogatása
3. Életpályaprogramok, bérrendezések
4. Uniós programok
5. Hatékony állam

**4. Adó- és járulékpolitikai célkitűzések**

Az elmúlt évek adóintézkedéseinek köszönhetően a családokat, a munkavállalást, valamint a leghátrányosabb munkaerőpiaci helyzetben lévőket támogató adórendszer került kialakításra. Az élőmunka terheinek csökkentése mellett mérséklődtek a vállalkozások adóterhei, valamint a gazdaság fehérítésére és a feketegazdaság elleni küzdelemre irányuló intézkedések hatására **javult az adóbeszedés hatékonysága és növekedtek a fogyasztási-forgalmi adókból származó bevételek**. A 2017. évtől tervezett adóváltozások elsősorban a családok támogatását, a gazdaság fehérítését, az adózás egyszerűsítését, valamint a további gazdasági növekedés elősegítését célozzák. 2017-ben további adóintézkedések segítik a gyermekvállalást. Megvalósul a családi kedvezmény 2019-ig tartó növelésének második üteme a kétgyermekes családok esetében, a kisgyermekes szülők munkavállalását pedig a munkahelyi bölcsődék üzemeltetésének társasági adón keresztüli támogatása segíti. A vállalkozásokat terhelő adók szabályozása terén a Kormány 2017-ben is törekszik a nagyvállalatok adóelkerülési gyakorlatának visszaszorítására.

**A hitelezés élénkítése** érdekében 2017-ben tovább csökken a pénzügyi szervezetek különadójának hitelintézeteket érintő felső mértéke, és kivezetésre kerül a hitelintézeti járadék is, hiszen annak fenntartása a lakossági devizahitelek kivezetése és az új családpolitikai kedvezmények megteremtése következtében a továbbiakban nem indokolt. A fogyasztási-forgalmi típusú adók területén kedvező intézkedés, hogy 2017-től 18%-ra csökken az internet-hozzáférésre és éttermi étkezésre, valamint 5%-ra csökken a tejre, a tojásra és a baromfihúsra vonatkozó áfakulcs, míg az üzemanyagok jövedékiadó- mértékének változása fokozottan veszi figyelembe a környezetvédelmi szempontokat.

A gazdaság további fehérítése érdekében az online pénztárgépek kiterjesztése mellett 2017-től **bevezetésre kerül az online számlázás rendszere** is, amely a számlakibocsátásról szóló adatszolgáltatás valós idejűvé tétele által hatékonyabbá teszi a bevételek el nem számolása révén megvalósított adócsalások visszaszorítását. Emellett a Nemzeti Adó- és Vámhivatal működésének optimalizálása, a feketegazdaság elleni fellépés megerősítése és a felhalmozott adótartozások hatékonyabb behajtása érdekében az adózói minősítésre vonatkozó részletszabályok, az Elektronikus Közúti Áruforgalom Ellenőrző Rendszer (EKÁER) rendelkezései, valamint a végrehajtási szabályok módosulnak.

**A HELYI ÖNKORMÁNYZAT KÖTELEZŐ ÉS ÖNKÉNT VÁLLALT FELADATAI**

1. **A helyi önkormányzatok számára kötelező feladatot** továbbra is törvény írhat elő, az önkormányzatok eltérő adottságait (gazdasági teljesítőképesség, lakosságszám, a közigazgatási terület mérete) is figyelembe véve.

Az **Mötv. szerint a helyi közügyek, illetve a helyben biztosítható közfeladatok**:

1. településfejlesztés, településrendezés;

2. településüzemeltetés (köztemetők kialakítása és fenntartása, a közvilágításról való gondoskodás, kéményseprő-ipari szolgáltatás biztosítása, a helyi közutak és tartozékainak kialakítása és fenntartása, közparkok és egyéb közterületek kialakítása és fenntartása, gépjárművek parkolásának biztosítása);

3. a közterületek, valamint az önkormányzat tulajdonában álló közintézmény elnevezése;

4. egészségügyi alapellátás, az egészséges életmód segítését célzó szolgáltatások;

5. környezet-egészségügy (köztisztaság, települési környezet tisztaságának biztosítása, rovar- és rágcsálóirtás);

6. óvodai ellátás;

7. kulturális szolgáltatás, különösen a nyilvános könyvtári ellátás biztosítása; filmszínház, előadó-művészeti szervezet támogatása, a kulturális örökség helyi védelme; a helyi közművelődési tevékenység támogatása;

8. gyermekjóléti szolgáltatások és ellátások;

9. szociális szolgáltatások és ellátások, amelyek keretében települési támogatás állapítható meg;

10. lakás- és helyiséggazdálkodás;

11. a területén hajléktalanná vált személyek ellátásának és rehabilitációjának, valamint a hajléktalanná válás megelőzésének biztosítása;

12. helyi környezet- és természetvédelem, vízgazdálkodás, vízkárelhárítás;

13. honvédelem, polgári védelem, katasztrófavédelem, helyi közfoglalkoztatás;

14. helyi adóval, gazdaságszervezéssel és a turizmussal kapcsolatos feladatok;

15. a kistermelők, őstermelők számára - jogszabályban meghatározott termékeik - értékesítési lehetőségeinek biztosítása, ideértve a hétvégi árusítás lehetőségét is;

16. sport, ifjúsági ügyek;

17. nemzetiségi ügyek;

18. közreműködés a település közbiztonságának biztosításában;

19. helyi közösségi közlekedés biztosítása;

20. hulladékgazdálkodás;

21. távhőszolgáltatás.

22. víziközmű-szolgáltatás, amennyiben a víziközmű-szolgáltatásról szóló törvény rendelkezései szerint a helyi önkormányzat ellátásért felelősnek minősül.

1. **További törvényi lehetőségek helyi önkormányzati feladat-telepítésre**:

* törvény a felsoroltakon kívül más, a helyi közügy, helyben biztosítható közfeladat ellátását is előírhatja,
* törvényben meghatározott esetekben az önkormányzat és az állam külön, a finanszírozást is rendező megállapodása alapján az önkormányzat állami feladatokat is elláthat,
* a helyi önkormányzatok továbbra is önként vállalhatják olyan helyi közügyek ellátását, amelyet jogszabály nem utal más szerv kizárólagos hatáskörébe. Az önként vállalt feladatok ellátása azonban nem veszélyeztetheti a kötelező feladatok ellátását. Finanszírozásuk forrását elsősorban az önkormányzat saját bevételei, illetve az erre a célra biztosított külön források képezhetik.

**BÁTASZÉK VÁROS ÖNKORMÁNYZATA 2017. ÉVI KÖLTSÉGVETÉSI RENDELETÉNEK MEGALKOTÁSÁHOZ RÉSZLETES INDOKOLÁS**

**A pénzügyi terv összhangban van az önkormányzat gazdasági programjával** melyben megfogalmazott alapelvek az önkormányzat legfontosabb céljait hűen tükrözik.

Az Országgyűlés elfogadta Magyarország 2017. évi központi költségvetéséről szóló 2017. évi XC. törvényt. A törvény alapján megterveztük a Bátaszék Város Önkormányzata feladataihoz igénybe vehető központi forrásokat, a költségvetés készítése során alkalmaztuk a központi jogszabályokban és a helyi önkormányzati rendeletekben meghatározott előírásokat.

**1. A 2017. évre megfogalmazott költségvetési alapelvek a következők:**

1. Takarékos, átlátható és biztonságos működtetés.
2. A kötelezően ellátandó feladatok biztosítása.
3. A szociálisan rászorultak támogatása.
4. Az elindított beruházások megvalósítása, a forrás biztosítása.
5. Tudatos városüzemeltetés és fejlesztés.
6. Az önkormányzat többségi tulajdonában lévő gazdasági társaságok részvétele az önkormányzati feladatok ellátásában.
7. Pályázatok figyelése, kapcsolódás az aktuális pályázatokhoz, a pályázatok önrészének megteremtése.

A 2017. évi költségvetési bevételek tervezett előirányzata 815 634 ezer Ft, melyet a finanszírozású pénzügyi műveletekből származó bevétel 132 383 ezer Ft-tal egészít ki, így összesen 948 017 ezer Ft forrás fog rendelkezésre állni, mely 2,1%-kal haladja meg az előző évi eredeti előirányzatot. A helyi adó mértékének növelését nem terveztük, de az adótúlfizetések előző időszaki rendezéséből fakadóan a bevételek kompenzálásának elmaradása miatt bevételi többlettel kalkulálunk. A költségvetés számára ez egy jobb pozíciót eredményez. A helyi adóbevételek 13 139 ezer Ft-tal növekednek a 2016. évi eredeti előirányzathoz képest. 2017-ben – a feladatfinanszírozás keretében – az általános működéshez és ágazati feladatokhoz kapcsolódó támogatásokból származó bevétel csak a kötelezően ellátandó feladatokra fordítható. A tervezetben államháztartáson kívüli bevétellel 324 532 ezer Ft összegben számoltunk, ami elsősorban a közhatalmi bevételekből, működési bevételekből, valamint az államháztartáson kívülről származó átvett pénzekből tevődik össze. A beruházások (56 627 e Ft), valamint a felújítások 36 477 e Ft finanszírozása elsősorban az elmúlt évről származó maradványból kerül finanszírozásra.

A megjelenő pályázati lehetőségeket folyamatosan vizsgáljuk, mert rendkívül fontos az önkormányzat költségvetésének külső forrásokkal való bővítése. Az év során tervezett beruházások önerejéhez – figyelembe véve a Magyarország gazdasági stabilitásáról szóló 2011. évi CXCIV. törvény előírásait – hitel felvétele is szóba kerülhet.

A bevételek növekedésével az önkormányzat a kötelező és önként vállalt feladatok körében egyaránt színvonalas közszolgáltatásokat kíván nyújtani. A feladatellátás tárgyi és személyi feltételei biztosítottak. A működési célú kiadások az önkormányzat tervezett bevételének a 84,9 %-át teszik ki, így beruházási és felújítási kiadásokra (településfejlesztésre) a tervezett források 15,1%-át tudjuk előirányozni.

2017. évben a költségvetési bevételekből 475 296 e Ft összeget (50 %-át) fordítja az Önkormányzat az intézményi feladatellátásra. Az Önkormányzat által működtetett szociális támogatási rendszer 2017-ben is jelentős támogatást tud nyújtani a nehéz anyagi helyzetben lévők számára.

**2. A költségvetési rendeletben szereplő bevételi jogcímek részletezése:**

Önkormányzatok működési támogatásai: 366 720 e Ft

Működési célú támogatások államháztartáson belülről: 106 382 e Ft

Felhalmozási célú támogatások államháztartáson belülről: 18 000 e Ft

Közhatalmi bevételek: 279 210 e Ft

Működési bevételek: 33 406 e Ft

Felhalmozási bevételek: 0 e Ft

Működési célú átvett pénzeszközök: 1 020e Ft

Felhalmozási célú átvett pénzeszközök: 10 896 e Ft

Hitel-, kölcsönfelvétel államháztartáson kívülről: 0 e Ft

Belföldi értékpapírok bevételei: 0 e Ft

Költségvetési maradvány igénybevétele: 132 383 e Ft

Finanszírozási bevételek: 0 e Ft

Adóssághoz nem kapcsolódó származékos ügyletek bevételei: 0 e Ft

Önkormányzatok működési támogatásai:

A 2017. évi feladat alapú finanszírozás alapján a feladat változásokat is figyelembe véve 366 720 e Ft állami támogatással terveztünk. Ez a 2016. évi kiinduló adathoz képest 3 363 e Ft növekedést jelent. A kötelezően ellátandó feladatok állami támogatása nem fedezi a tervezett kiadásokat. A hivatalnál és az óvodai nevelési, közétkeztetési feladatoknál saját erőt is kell az önkormányzatnak biztosítani a kiadások fedezetére. A település üzemeltetésre meghatározott állami támogatás összegét a beszámítási összeggel korrigálják, ami alulfinanszírozást eredményez.

A pénzbeli szociális ellátásokra 10 529 e Ft állami támogatással számolunk.

Részletek az **5. sz. tájékoztató mellékletben.**

A gépjárműadóról szóló törvényben meghatározott adótétel összegének **40%-a** továbbiakban is az önkormányzatot illeti. Mivel a kivetési elvek ebben az esztendőben nem változnak, így 2017. évben **16 000 e Ft bevétellel** számol a tervezet.

A termőföld-bérbeadásából származó jövedelem után fizetendő SZJA 100%-a a földterület fekvése szerinti önkormányzatot illeti meg. A módosított SZJA törvény adómentessé tette a legalább 5 éves időtartamra kötött haszonbérletből származó bevételeket, így e területen az előző évek tapasztalatai alapján **0 e Ft bevétel** várható.

Talajterhelési díjakból 500 e Ft bevételt tervezünk.

Közhatalmi bevételek:

A saját bevételek között első helyen kell említeni a helyi adó bevételeket. Az önkormányzati működés, illetve a már megkezdett, megkezdeni szándékozott fejlesztések finanszírozhatósága érdekében a legjelentősebb bevételi forrást az önkormányzat számára a helyi adó jelenti. Jelenleg a meglévő jogcímek adta lehetőségek áttekintése és a már meghozott elvi döntések alapján a következő paraméterekkel tudunk kalkulálni:

A *magánszemélyek kommunális adója* 13 000 Ft/év/ adótárgy mértéken került meghatározásra 2017. évre, ami **32 000 e Ft** bevételt jelent ezen a jogcímen. A lakosság teherbíró képességét és a tervezett kiadásokat is figyelembe véve a magánszemélyek kommunális adójának mértékét nem változtattuk.

A *vállalkozók iparűzési adója* 2017. évben, figyelembe véve a vállalkozók tervezett nettó árbevételét, illetve adóalapját és a megállapított 2 %-os adómértéket 239 000 e Ft kivetést jelent. A gazdasági válság hatásaként a 2017. évben a helyi vállalkozások árbevétele, illetve adóalapjának stagnálásával kalkulálunk. A 95% körüli adóteljesüléseket, illetve az adótúlfizetések visszafizetését, valamint a kompenzációs szerződések hatását beszámítva az önkormányzat ezen a jogcímen a jelenlegi adatok, információk alapján **230 000** **e Ft** bevétellel számolhat.

Működési bevételek:

Az intézményi térítési díjak esetében az érintettek teherbíró képességét is figyelembe véve a 2016. évihez hasonló mértékkel számol a tervezet.

Mindazon önkormányzati bevétel díjat, mely az önkormányzat elbírálási körébe tartozik az előző évi szinten terveztük, tehát nem emelkednek. Az infláció az elmúlt évben gyakorlatilag nem volt, így a bevételek reálértékének megtartása érdekében külön intézkedést nem kell tenni.

Felhalmozási bevételek:

A felhalmozási bevételek közül a legjelentősebb lehet a TETT szerződés alapján átutalt 18 000 e Ft támogatási összeg.

Működési célú átvett pénzeszközök:

Működési bevételként többek között ismételten megjelenik a költségvetésben a TETT- től átvett működési támogatás is, ami előzetesen 59 879 e Ft bevételt jelent az önkormányzatnak.

A társulásban ellátott feladatok esetén az önkormányzatok hozzájárulása a feladatmutatók szerint változhat.

8. sz. tájékoztató melléklet

Felhalmozási célú átvett pénzeszközök:

8. sz. tájékoztató melléklet

Hitel-, kölcsönfelvétel államháztartáson kívülről:

Belföldi értékpapírok bevételei: Nem tervezünk értékpapír értékesítést

Költségvetési, vállalkozási maradvány igénybevétele: nem tervezünk

Finanszírozási bevételek:

Az önkormányzat intézményeinek 2017. évi működtetéséhez, jelen tervezet szerint nem szükséges működési hitel felvétele.

Fejlesztési hitelt már elbírált és 2017-ben induló pályázatok saját forrásának illetve valamely beruházás finanszírozhatóságának biztosítására lehet beállítani, figyelemmel a jogszabályban meghatározott korlátokra.

A 2017. évben elsősorban az önkormányzatok feladatellátásának alulfinanszírozásából adódó forráshiány megszüntetése az előző évi pénzmaradvány terhére előreláthatólag megoldható.

**3. A költségvetési rendeletben szereplő kiadási jogcímek részletezése:**

Személyi juttatások: 132 909 e Ft

Munkaadókat terhelő járulékok

és szociális hozzájárulási adó: 29 299 e Ft

Dologi kiadások: 132 557 e Ft

Ellátottak pénzbeli juttatásai: 27 100 e Ft

Egyéb működési célú kiadások: 446 760 e Ft

Beruházások: 56 627 e Ft

Felújítások: 36 477 e Ft

Egyéb felhalmozási kiadások: 6 824 e Ft

Finanszírozási kiadások: 12 810 e Ft

A 2017. évi költségvetési kiadások tervezett előirányzata 929 653 ezer Ft, melyet a finanszírozású célú pénzügyi műveletek kiadásai 18 364 ezer Ft-tal egészítenek ki, így összesen 948 017 ezer Ft kiadással számoltunk, mely 9,8 %-kal haladja meg az előző évi eredeti előirányzattól.

Az önkormányzat intézményeiben és a Közös Önkormányzati Hivatalnál foglalkoztatottak létszámkerete a javaslat szerint 30 fő. A közfoglalkoztatás keretében történő foglalkoztatással, is kalkuláltunk. Az előző évhez képest az álláshelyek száma nem változott. A köztisztviselői illetményalap (38 650 Ft) és a közalkalmazotti illetménypótlék (20 000 Ft) mértéke nem változott. A minimálbér 111 000 Ft-ról 127 500 Ft-ra, a garantált bérminimum 129 000 Ft-ról 161 000 Ft-ra növekedett. A szociális hozzájárulási adó 27%-ról 22%-ra mérséklődött. A fentiek önkormányzati szinten jelentős mértékben növelik bérelőirányzatok mértékét.

A 2017. évben a dologi kiadások emelkedésével kell számolni, részben az új feladatok többletköltségei és az energiaköltségek növekedésével összefüggésben.

Az Önkormányzat által elfogadott 2015-2019. évekre szóló gazdasági programjában és az erre alapozva készült ágazati koncepciójában megfogalmazottak alapján az elmúlt évben megkezdett és finanszírozható beruházásokat a költségvetésben beterveztük.

Az Önkormányzat 2 Társulásban továbbra is gesztorként vesz részt, melynek fenntartásához 323 862 ezer Ft összegben biztosít támogatást. A településen működő Roma, és Német nemzetiségi önkormányzatok működési kiadásaihoz hozzájárul 700 ezer Ft összegben, továbbá biztosítja a működés feltételeit.

**Személyi juttatások:**

**Közös Önkormányzati Hivatal:**

A feladatok ellátásához a rendelet mellékletében jóváhagyott létszámmal terveztünk az ágazati jogszabályokban meghatározott bértáblák szorzószámaival és illetményalap, pótlékalap figyelembevételével.

A köztisztviselői szférában több éve nem került sor illetményemelésre. A középfokú végzettséggel rendelkező kollégák esetében a bértábla nem éri el a garantált bérminimum összegét, így ki kell egészíteni az illetményüket. A felsőfokú végzettségűeknél sok a fiatal, így a bértábla szerinti besorolása nem eredményez versenyképes illetményt. Különösen szembetűnő a műszaki és pénzügyi területen kialakult aránytalanul alacsony kereset a versenyszférához, illetve a „szerencsésebb” közfoglalkoztatási területekhez képest. Az irodáknál hónapok óta létszámhiánnyal kell a megnövekedett feladatokat ellátni. Javasoljuk, hogy a képviselő testület tegyen lépéseket a bérek eltérítésén keresztül a hivatal személyi állományának megtartására. **Az engedélyezett, és szükséges létszám feltöltése is csak akkor képzelhető el minőségi alkalmazottakkal, ha versenyképes díjazásban részesülnek.**

Javasoljuk, hogy a 2016. évhez képest átlag 15%-os béremelést hagyjon jóvá a testület. Ez a béremelés meg tudná akadályozni a további jelentős leszakadást a közszféra más jobban preferált területeitől. Még így is elmarad a garantált bérminimum emelkedésétől, viszont figyelembe veszi az önkormányzat teherviselő képességét. A 30 fő dolgozóból 17 fő érintett a garantált bérminimumra történő kiegészítés tekintetében, ami havi szinten 900 e Ft összeget tesz ki az előző évi 422 e Ft összeggel szemben. Tehát **5 735 e Ft éves növekmény származik a jogszabályi döntésekből.** Jelentős változás a szociális hozzájárulási adó csökkenése 27%-ról 22%-ra, amely 1 865 e Ft kiadáscsökkenést eredményezhet. Az elmúlt évhez képest a jutalmak, jubileumi jutalmak területén jóval kisebb kiadásra lehet számítani a 2017. évben (- 4 303 e Ft). A munkába járás, és egyéb költségtérítések területén növekedésre kell számítani, mivel a gépkocsi kilométer általány összegét 9 Ft/km összegről 15 Ft/km összegre növelte a jogszabály. A béremelések technikájánál javasoljuk, hogy a felsőfokú végzettségűeknél az illetménykiegészítést 10%-ról 15%-ra emelkedjék. Hét főnél számoltunk bér eltérítéssel. A vezetőkön kívül 3 fő kapna személyi bért. Öt főnél alkalmaznánk a képzettségi pótlék bevezetését. A béremelések legjelentősebb részét céljuttatás, illetve jutalom formájában adnánk az érintett dolgozóknak. Látszik, hogy elég bonyolult és sok elemből álló bérezési rendszerre teszünk javaslatot, amelynek egy oka van. Nem szeretnénk elveszíteni az állam által folyósított évi kb. 1 300 e Ft kompenzációs összeget. A cafeteria területén az államilag engedélyezett keretösszeg elmarad az elmúlt évi tételtől, ezért amennyiben az előző évi juttatást biztosítani szeretnénk, úgy havi 4 310 Ft cafeteria kiegészítéssel lehet számolni.

A javadalmak növelésének egy másik lehetőségét is szeretnénk kihasználni, a dolgozói adómentes cafetéria juttatások növelésével.

2017. évben nyújtandó cafetéria juttatási jogcímen a jogszabályban előírt és kötelezően adandó juttatások kerültek tervezésre. A Közös Önkormányzati Hivatallal foglalkoztatási jogviszonyban álló köztisztviselők részére a **2017. évi cafetéria - juttatás keretösszegét bruttó *200 000.- Ft/fő*/év** összegben javasoljuk meghatározni, melyhez szükséges forrás 6 000 e Ft. Az előző évben tervezett és kifizetett cafetéria juttatás 8 000 e Ft összeget tett ki. A keretösszeg tartalmazza a közterheket. Az előző évben már alkalmazott illetménykiegészítések tervezésre kerültek a költségvetésében. A jogszabályokban kötelezően előírt jubileumi és egyéb jutalmak szintén figyelembe lettek véve.

**Városi Könyvtár:**

A könyvtár intézményénél javasoljuk az évi 100 e Ft cafeteria juttatás bevezetését (pénzbeli), valamint az illetménykiegészítések emelését megtenni. A változásokat figyelembe véve éves szinten 773 e Ft növekménnyel számolunk, melyből a jogszabályi változások miatti garantált bérre történő kiegészítés 240 e Ft –ot jelent.

**Gondozási Központ:**

Az intézménynél a vezetőt leszámítva a garantált bérminimumra történő kiegészítés a jellemző.

Központi intézkedések hatására az ágazatban dolgozó kollégák döntő többsége ágazati pótlékként átlag 42 000 Ft/hó összegű kiegészítésben részesül. Ez a jelenlegi bérminimumot figyelembe véve 204 000 -223 000 Ft/hó javadalmazást tesz ki. Problémás viszont a szociális gondozók és segítő munkakörben dolgozok helyzete. Itt nagyon minimális jellemzően a 10 000 Ft/hó –t sem éri el az ágazati pótlék összege, így nagyon alacsony havi jövedelmekről lehet beszámolni.

**Városi Óvoda:**

Az óvoda intézményénél a pedagógusok bérét központilag rendezték, szabályozták. A béremelések hatása a dajkákra és a konyha dolgozóira nem terjedt ki. Náluk az aktuális garantált bérminimum változásától függ a béremelkedés mértéke. Ezen a területen indokolt lenne egy jutalomkeret jóváhagyása.

Az intézményi költségvetésen belül elkülönítetten tervezve, be kell mutatni az intézmények még megfelelő színvonalú karbantartásához szükséges összegeket.

Munkaadókat terhelő járulékok és szociális hozzájárulási adó:

A bér vonzataként, a jogszabályoknak megfelelően került tervezésre.

**Dologi kiadások:**

Az intézmények működéséhez kapcsolódó **dologi kiadásokat**, részletesen terveztük figyelembe véve a változásokat és az előző évi szigorú gazdálkodással elért teljesítési adatokat. Az előző évhez viszonyítva **16 527** **e Ft dologi kiadásváltozással (csökkenés)** számolunk. A változás természetesen összefüggésben van az intézményi struktúra átalakulásával (Művelődési ház megszüntetése, köznevelési intézmények működtetésének átadása a KLIK-nek, Bát-Kom –nak átadott feladatok stb.) A pályázatokhoz kapcsolódó dologi kiadások, valamint az egyszer előforduló kiadások tételeit, kiszűrtük és egyedi egyeztetések után alakítottuk ki az előirányzat számokat. A tanuszoda szolgáltatásának igénybevételéhez kapcsolódó kiadás összegét, nem tervezzük a dologi kiadások között, mivel a Bát-Kom Kft-vel kötött üzemeltetési megállapodás alapján támogatás útján kerül a pénzeszköz az üzemeltetőhöz.

**Városüzemeltetés, városgazdálkodás:**

A belterületi csapadékvíz elvezetését szolgáló árkok, medrek folyamatos karbantartásához, valamint a megépült zárt csapadékvíz elvezető rendszerek karbantartásához szükséges forrásokat biztosítjuk.

**Főbb városüzemeltetés kiadások**

* kátyúzás 2.000 e Ft
* bel és külterületi csapv. víz. rendezés (kaszálás) 1.500 e Ft
* padkarendezés 2.500 e Ft
* betonutak javítása 1.000 e Ft
* lakossági járda anyagköltség 1.000 e Ft
* egyéb városüz. feladatok 3.000 e Ft

(csatorna mosatás, fóliáztatás, stb.)

* belt. csap. víz elvezető árok rendezés, zsilip karb. 1.500 e Ft
* karácsonyi világítás (fel és le szer.) 1.000 e Ft
* gimi előtti park átépítése 500 e Ft
* ref. imaház előtti tér átépítése 900 e Ft
* játszóterek felülvizsgálata 1.000 e Ft
* közvil. hálózat üzemelt. szerződés 1.200 e Ft
* hulladéklerakó monitoring 1.500 e Ft
* külterületi közutak karbantartására 300 e Ft
* kandeláberek felújítása 450 e Ft

A Bát-Kom 2004. Kft-vel az intézménytakarításra vonatkozó szerződéseknél a minimálbér emelkedéséből fakadó többletterhek miatt díjemelkedéssel kell számolni, amit a szolgáltató már elfogadott üzleti terve alapján terveztünk.

A meglévő szilárd útburkolatú utak, padkák, járdák karbantartásához megfelelő forrásokat biztosítjuk az állagmegóvás érdekében.

**Ellátottak pénzbeli juttatásai:**

A szociális ellátások jelentős része már a korábbi években állami kezelésbe került és ezzel a forrás átrendeződése is megtörtént. A tervek alapján 27 100 e Ft kerettel számolunk a 2017. évre, amelyhez az állam 10 529 e Ft összegben nyújt támogatást. Az önkormányzati szociális ellátások keretét a 2016. év adatok ismeretében, annak tapasztalatai alapján terveztük.

A szociális ellátórendszerhez kapcsolódóan 2 000 e Ft céltartalék került elkülönítésre, hogy az előre nem tervezhető kiadásoknak is tudjuk fedezetet biztosítani. Tovább szeretnénk segíteni a rászorulókat a szociális tűzifa program folytatásával.

Egyéb működési célú kiadások:

**Önszerveződő közösségek támogatása, átadott pénzek**

Egyesületek, egyéb szervezetek önkormányzati támogatását 2017-ban 13 300 e Ft működési, valamint 3 390 e Ft fejlesztési támogatásként terveztük. A kiemelt szervezetektől a kérelmek beérkeztek és azok áttanulmányozása alapján alakítottuk ki a támogatási kereteket, amelyek 6. sz. tájékoztató táblában részletesen bemutatásra kerültek.

A Bát-Kom 2004. Kft-vel a városüzemeltetési feladatokra, közfeladat ellátási szerződést kötöttünk, amely szerint 34 200 e Ft a városüzemeltetési, zöldterület karbantartási feladatokra, valamint a városi piac műkötetésére 2 630 e Ft összeget szükséges biztosítani a társaság elfogadott üzleti terve alapján. A Tanuszoda üzemeltetésre 36 000 e Ft támogatással számolunk. **A testületi döntés alapján a sportpálya és a Kalász János Városi Sportcsarnok üzemeltetési feladatai közfeladat ellátási szerződés keretében átkerülnek a Bát-Kom 2004. Kft feladatkörébe, amire a 15 300 e Ft hozzájárulás tervezésre került.**

**Beruházások:**

Beruházásokra 56 627 e Ft összeg került tervezésre, amely több kisebb tételből tevődik ki. A 6. számú mellékletben tételesen bemutatásra kerülnek a fejlesztések. A jelentősebb beruházásokra elsősorban pályázati forrás elnyerése után nyílik meg a lehetőség, amelyre jelentős összegű céltartalék került elkülönítésre.

|  |  |
| --- | --- |
| **Beruházás megnevezése** | **Teljes költség** |
| **A** | **B** |
| Garai utcai parkolók | 6 000 |
| Gondozási központ (Klíma) | 500 |
| Orvosi rendelő kazán csere | 1 000 |
| II. Géza szobor | 10 000 |
| Horgásztó vásárlása | 12 000 |
| Erdő vásárlása ipari parknál | 20 000 |
| Budai u. Növényesítése I. ütem | 1 000 |
| 318/2016 ökh közutak fejlesztéséhez terv | 470 |
| Bonyhádi u. ivóvíz vezeték bővítése 224/2016ökh | 1 288 |
| Bonyhádi u. szennyvíz vezeték bővítése 224/2016ökh | 1 185 |
| Főzőkonyha fejlesztés tervdokumentáció 317/2016 ökh | 660 |
| Temetői belső út | 1 000 |
| Könyvtár informatikai eszközök beszerzése előző évről áthúzódó | 381 |
| Közös Önkormányzati Hivatal egyéb gép berendezés | 635 |
| Közös Önkormányzati Hivatal informatikai besz. | 508 |
|  |  |
| **ÖSSZESEN:** | **56 627** |

**Felújítások:**

Felújításokra 36 477 e Ft került az előirányzatokba, amelynek részleteit a 7. számú melléklet tartalmazza.

|  |  |
| --- | --- |
| **Felújítás megnevezése** | **Teljes költség** |
| **A** | **B** |
| Nyéki utca járdarekonstrukció (Deák-Garay között) I. ütem | 3 500 |
| Lajvér utca I. ütem kopóréteg | 3 000 |
| Romkert felújítása | 2 000 |
| Csapadévíz elv. árok rek. (Szabadság, Orbán, Lajvér, Garay) | 2 000 |
| Könyvtár épület felújítás (nyílászáró csere, fűtéskiépítés) | 5 000 |
| Könyvtár épület felújítás 2016. évről áthúzódó | 200 |
| Óvoda felújítási keret | 1 000 |
| Városháza (udvar,belső járda,kerékpártároló, iroda átépítés ) | 2 000 |
| Oktatási épületek (ált. iskola, gimi) felújítási keret | 2 000 |
| tájház felújítás | 1 000 |
| Műv. ház épület felújítás | 5 000 |
| Hunyadi u 2/a felújítási munkái 300/2016 ökh | 6 200 |
| Budai o. 56-58 felújítási munkái 300/2016 ökh | 800 |
| Tanuszoda üzemeltetés, felújítás kiadása | 2 000 |
| Városháza kerítés felújítás 2016. évről | 190 |
| II. Világháborús emlékmű felújítása 9/2017 | 587 |
|  |  |
| **ÖSSZESEN:** | **36 477** |

Egyéb felhalmozási kiadások: 6 824 e Ft

**Finanszírozási kiadások:**

A korábban igénybe vett 3 606 e Ft területvásárlási kölcsön visszafizetését terveztük be. A Bátaszéki Közös Víz és Csatornamű Nonprofit Kft. üzletrész vásárlására fordított 1 948 e Ft kölcsön visszafizetése, valamint a MÁK 2016. év végén megelőlegezett állami támogatás (bér) visszafizetését (12 810 e Ft) terveztük.

**Tartalékképzés**

Elkülönített céltartalék keretet alakítottunk ki Kövesd és Lajvér település-részek karbantartására, fejlesztésére. (1 000 e – 1 000 e Ft)

Céltartalékba helyeztük mindazon kötelezettség vállalásokat, illetve elképzeléseket, melyek megvalósíthatósága feltételes, illetve céltartalékba került a pályázati saját források biztosítása.

E mellett a tervezési bizonytalanságok, az év elején előre nem látható események, vagy jelentkező feladatok megvalósíthatósága érdekében a költségvetés fő összegének figyelembevételével a 4 000 e Ft egyensúlyi céltartalék képzése elengedhetetlen. Tovább növeli a biztonságos gazdálkodást a 14 508 e Ft általános tartalék.

A 2016. évről áthúzódó kötött felhasználású maradványok elkülönítésre kerültek a céltartalékok között (Széchenyi lakásprogram elkülönített bankszámláján megjelenő pénz, a vadásztársaság bérleti díjai, az ERÖV fejlesztések)

A fentiekre figyelemmel javasoljuk az előterjesztett rendelet-tervezet elfogadását.